Lisa 2
KINNITATUD
rektori 10.01.2017
käskkirjaga nr 1.1-2/2
MUUDETUD
rektori 27.02.2017
käskkirjaga nr 1.1-2/17

POLITSEI- JA PIIRIVALVEKOLLEDŽI PÕHIMÄÄRUS

1.	Üldsätted
1.1.	Politsei- ja piirivalvekolledž (edaspidi kolledž) on Sisekaitseakadeemia (edaspidi akadeemia) struktuuriüksus.
1.2.	Kolledži inglisekeelne nimetus on Police and Border Guard College.
1.3.	Kolledži õppeüksuste asukohad on Kase 61, Tallinn, 12012, Harju maakond ning Kooli tee 12, Paikuse alev, 86602 Pärnu maakond.
1.4.	Kolledž juhindub oma tegevuses seadustest, akadeemia põhimäärusest, käesolevast põhimäärusest, akadeemia arengukavast, akadeemiasisestest regulatsioonidest ja muudest õigusaktidest. 
1.5.	Kolledž teeb oma ülesannete täitmisel koostööd akadeemia teiste struktuuriüksustega.
1.6.	Kolledžil võib olla oma nimetusega lihtpitsat. 

2.	Kolledži juhtimine ja struktuur
2.1.	Kolledžit juhib kolledži direktor, kes korraldab kolledži pädevusse kuuluvate ülesannete täitmist. 
2.2.	Kolledži õppetöö aluseks oleva õppekava terviklikkuse, selle arendamise ja elluviimise eest vastutab kolledži direktori asetäitja. 
2.3.	Kolledži allstruktuuriüksusteks on keskus ja õppetoolid. Õppetooli juht vastutab oma valdkonna teadus- arendus-, ja innovatsioonitegevuse ning õppeainete ja moodulite arendamise, kirjeldamise, rakendamise ning õppetöö kavandamise eest. Keskuse juht vastutab koolituskeskuse juhtimise ja arendamise eest parima erialase koolituse tagamiseks.
2.4.	Kolledži töötajate ametikoha eesmärk, ülesanded, õigused, vastutus ning haridusele, töökogemusele, teadmistele ja oskustele kehtestatud nõuded on määratletud ametijuhendiga. 

3.	Kolledži ning tema allstruktuuriüksuste eesmärk ja ülesanded
3.1.	Kolledži eesmärk on politseiametnike koolitamine kutse- ja kõrghariduse tasemel, õppetööalane arendustöö, oma valdkonda toetava teadus-, arendus- ja innovatsioonitegevuse teostamine ning täiendusõppe korraldamine ja läbiviimine. 

3.2.	Oma eesmärkide täitmiseks kolledž koos oma allstruktuuriüksustega:
3.2.1.	koostab ja arendab kolledži tasemeõppe erialade õppekavu ning korraldab ja viib läbi nende alusel õpet kutse- ja kõrghariduse tasemel;
3.2.2.	viib läbi oma erialal õppetööd teise akadeemia struktuuriüksuse tasemeõppes; 
3.2.3.	koolitab teenistuskoeri ja koerajuhte partnerametkondadele;
3.2.4.	koostab ja arendab oma valdkonnas täiendusõppe õppekavu ning korraldab ja viib läbi erialast täiendusõpet;
3.2.5.	viib läbi õppemetoodilist arendustööd ning koostab vajalikke õppematerjale omas valdkonnas
3.2.6.	algatab ja teostab oma valdkonnas uuringuid ning teadus-, arendus- ja innovatsiooniprojekte;
3.2.7.	viib ellu akadeemia arengu-, rakendus- ja tegevuskava;
3.2.8.	tagab kolledžis kvalifitseeritud õppejõudude olemasolu;
3.2.9.	populariseerib oma valdkonda;
3.2.10.	teostab oma valdkonnas erialast nõuande- ja konsultatsioonitegevust; 
3.2.11.	loob ja arendab koostöösuhteid Eestis ja välisriikides oma valdkonnas;
3.2.12.	täidab muid akadeemia õigusaktides ettenähtud või kolledži eesmärkide saavutamiseks vajalikke ülesandeid. 

4.	Kolledži nõukogu
4.1.	Kolledži nõukogu on kolledži juures tegutsev nõuandev kogu. 
4.2.	Nõukogu koosseisu kinnitab rektor kolledži direktori ettepanekul. Nõukogu liikmete arv on paaritu.
4.3.	Nõukogu tegevust juhib ja nõukogu koosoleku kutsub kokku nõukogu esimees, kelleks on eriala valdkonna eest vastutav valitsusasutuse juht või tema määratud isik. Nõukogu esimeest asendab ja tema äraolekul juhib nõukogu koosolekut kolledži direktor või nõukogu esimehe poolt määratud nõukogu liige.

4.4.	Nõukogu:
4.4.1.	teeb ettepanekuid kolledži õppekavade kohta sh nende avamiseks, sulgemiseks ja muutmiseks;
4.4.2.	teeb ettepanekuid kolledži vastutusalas õppe-, teadus-, arendus- ja innovatsioonitegevusega seonduvates küsimustes;
4.4.3.	teeb ettepanekuid kolledži vastutusalas erialase täiendusõppe korraldamise küsimustes;
4.4.4.	vaatab läbi ja teeb ettepanekuid akadeemia rakenduskava ning tegevuskava osas kolledži vastutusvaldkonnas;
4.4.5.	kuulab ära ning annab hinnanguid kolledži direktori tegevuse aruannetele ning rakenduskava ja tegevuskava täitmisele;
4.4.6.	vaatab läbi kolledži põhimääruse ja teeb ettepanekuid selle muutmiseks;
4.4.7.	lepib kokku nõukogu tööplaanis;
4.4.8.	lahendab oma pädevuse piires teisi kolledži õppe-, teadus-, arendus ning innovatsioonitegevust või kolledži arengut puudutavaid või akadeemia õigusaktides ettenähtud küsimusi.

4.5.	Nõukogu töövorm on koosolek. Koosolekud on korralised ja erakorralised.
4.6.	Nõukogu korralised koosolekud toimuvad vähemalt kaks korda õppeaastas. Nõukogu koosoleku kutsub kokku nõukogu esimees.
4.7.	Teate nõukogu korralise koosoleku toimumise aja, koha ja päevakorra kohta edastatakse nõukogu liikmetele vähemalt kaks nädalat enne koosoleku toimumise päeva. Päevakorra materjalid edastatakse nõukogu liikmetele vähemalt 5 tööpäeva enne nõukogu koosoleku toimumise päeva.
4.8.	Nõukogu erakorraline koosolek kutsutakse kokku rektori või nõukogu esimehe või vähemalt ühe kolmandiku nõukogu liikmete ettepanekul.
4.9.	Teate erakorralise koosoleku toimumise aja, koha ja päevakorra kohta edastatakse nõukogu liikmetele vähemalt viis tööpäeva enne koosoleku toimumise päeva. Päevakorra materjalid edastatakse nõukogu liikmetele vähemalt 2 tööpäeva enne nõukogu koosoleku toimumise päeva.
4.10.	Nõukogu on otsustusvõimeline, kui nõukogu koosolekust võtab osa üle poole nõukogu liikmetest.
4.11.	Päevakorras olevas küsimuses võtab nõukogu vastu otsuse. Nõukogu otsused võetakse vastu lihthäälteenamusega. Nõukogu otsus on vastu võetud, kui selle poolt hääletas üle poole koosolekul osalenud nõukogu liikmetest. Häälte võrdsuse korral loetakse otsustavaks nõukogu esimehe või tema asendaja hääl.
4.12.	Nõukogu koosolekud protokollitakse. Nõukogu koosoleku protokollimise ja nõukogu muu tehnilise teenindamise ning nõukogu liikmetele teadete saatmise korraldab kolledži direktor.
4.13.	Nõukogu koosoleku protokollile kirjutavad alla protokollija ja nõukogu esimees või tema asendaja. Nõukogu koosoleku otsusele kirjutab alla nõukogu esimees või tema asendaja. 
4.14.	Nõukogu otsus jõustub vastuvõtmisest, kui otsuses ei ole määratud teisiti.

4.15.	Elektrooniline hääletamine:
4.15.1.	Kui nõukogu koosolekut ei ole võimalik kokku kutsuda, võib nõukogu pädevusse kuuluvate kiireloomuliste küsimuste otsustamiseks korraldada elektroonilise hääletamise. Sellisel juhul on nõukogu otsustusvõimeline, kui elektroonilisest hääletamisest võtavad osa kõik nõukogu liikmed.
4.15.2.	Elektroonilise hääletamise aja, e-posti aadressi ja vastamise tähtaja määrab rektor või nõukogu esimees. Nõukogu liikmetele korraldab e-postiga otsuse tegemiseks vajalike materjalide edastamise kolledži direktor. 
4.15.3.	Elektroonilise hääletamise tulemused vormistatakse pärast hääletamist hääletamisprotokollina. Protokollile lisatakse kõigi hääletanute vastused.

5.	Rakendussätted
5.1.	Politsei- ja piirivalvekolledži põhimäärus jõustub alates allkirjastamisest.